
Ceramică de trei milenii descoperită la marginea 
Oradei 
 
de Conf. univ. dr. George V Grigore 
  
  
În Oradea a fost făcută o descoperire impresionantă. E deja 
catalogată drept una de mare importanță și ar putea oferi informații 
importante despre istoria derulată acum câteva mii de ani pe actualul 
teritoriu al României.Pe șantierul de lângă „Piața 100” din Oradea a 
fost descoperită o urnă funerară veche de trei mii de ani. Surpriza mai 
mare e că aceasta conţine încă cenuşă umană. În același sit au 
fost identificate și locuinţe din epoca bronzului alături de alte resturi 
ceramice.În zona respectivă există un șantier pentru construirea unei 
bretele rutiere de legătură. Descoperirile de acum au fost făcute după 
ce un excavator a scos la lumină obiecte ceramice din epoca bronzului 
şi din prima epocă a fierului. Specialiștii estimează că au o vechime de 
aproape trei milenii.În apropierea locului unde lucrau muncitorii era 
și-o echipă de cercetare condusă de Lect. univ. dr. Florin Sfrengeu de 
la Facultatea de Istorie a Universității din Oradea. El și-a dat seama că 
cioburile provin de la o urnă funerară veche de aproximativ 3.000 de 
ani şi în care încă se mai găsea cenuşă umană. Resturile urnei au fost 
recuperate din pământ și urmează să fie analizate în laborator. Astfel 
de urne funerare care să conţină cenuşă umană sunt apariţii rare şi cu 
atât mai valoroase.„Descoperirea este importantă, deoarece arată 
locuirea permanentă a oraşului Oradea din cele mai vechi timpuri şi 
până în epoca medievală.”a declarat Florin Sfrengeu. Arheologii au 
descoperit o vatră de locuire din epoca bronzului, dar şi o posibilă 
groapă funerară de incineraţie. Stratul gros de cenușă era vizibil în 

secţiunea solului.În 2019, lucrările de extindere şi modernizare a 
străzii Balogh Istvan din cartierul Ioşia, Oradea, au scos la iveală 
urmele unei aşezări, precum şi numeroase piese ceramice şi obiecte 
casnice specifice epocii timpurii a fierului. Unele aparțin civilizaţiei 
geto-dace. Echipa de arheologi a descoperit, de asemenea, numeroase 
obiecte ceramice din epoca bronzului, dar şi mai vechi, din neolitic. 
Totuși, încă nu s-au realizat cercetări sistematice, acestea urmând a fi 
planificate în curând.Cunoaștem viața tumultoasă a Bihorului și a 
Oradei în prezent și în timpul Evului Mediu, iar acum, în 2020, aflăm 
că putem întinde această perioadă și către Epoca Bronzului și Epoca 
Fierului, acum 3000 de ani, ca o continuitate normală a unui mozaic 
de etnii ce și-au găsit drum comun în timp (români, maghiari, 
austrieci, slovaci, evrei, ruteni și turci). 
Surse: crisana.ro; wikipedia.org; playtech.ro, digi24.ro, adevarul.ro; 
ebihoreanul.ro 

